'हिलजात्रा' शब्द दो शब्दों से मिलकर बना है- हिल और जात्रा। कुमाउनी में 'हिल' का अर्थ है-कीचड़ और जात्रा का अर्थ है-यात्रा। इस प्रकार 'हिलजात्रा' का शाब्दिक अर्थ हुआ-कीचड़ में की जाने वाली यात्रा। 'हिल' शब्द 'अपार जन समूह' के अर्थ में भी प्रयुक्त होता है। कीचड़ में यानी वर्षात के दिनों कुमाऊँ के पिथौरागढ़ जनपद के कुमौड़ गांव में यह लोकनाट्य आयोजित होता है। कुमौड़ के अतिरिक्त पहले सेरा, बजेटी और आसपास के अन्य गांवों में भी इसका आयोजन होता था। आठूं पर्व के दिनों गौरा-महेश्वर की विदाई के दिन यह लोकनाट्य आयोजित होता है। इसमें वर्षाकाल के कृषि संबंधी दैनंदिन क्रिया कलापों- जुताई, रोपाई आदि का विभिन्न पात्रों के माध्यम से अभिनय किया जाता है। इसमें पुतारियों (पौध रोपने वाली स्त्रियों) तथा भजन मंडली के सदस्यों को छोड़ कर सभी पात्रों द्वारा मुखौटे धारण किए जाते हैं। बैल और हिरन भी इसमें पात्र रूप में अवतीर्ण होते हैं।